text: Quatretonda Club de Fútbol - Cròniques
  => Primer equip
  => Cròniques
  => Calendari
  => Classificació
  JORNADA 28 : Dissabte 2 de maig de 2009
  QUATRETONDA C.F. 0 - Senyera C.F. 4
  Bona imatge tot i l'abultat marcador en contra
  QUATRETONDA C.F.: Marc; Albert, Diego, Garri, Rubén (Caxopí, 45'), Trinco; Arcadio, Tato, Juanito, Alejandro (Borja II, 33'); Camilet .
  El Senyera superà un lluitador Quatretonda que, com vé sent habitual, no entregà el partit i lluità fins el final. Els taronja arribaven amb moltíssimes baixes per lesions i altres motius i així i tot van plantar cara en tot moment i deixaren ben alt el nostre pavelló. Al minut 4 aplegà la primera aproximació forastera amb un xut des de fora de l´àrea que se n´anà fora per poc. I al 13 la jugada curiosa. Luis Oltra Caxopí (jugador-entrenador en este partit) és amonestat per permanéixer de peu fora de la banqueta i estar dirigint l´equip sense carnet d´entrenador. Al 24, Marc realitzà una molt bona parada però res va poder fer al 31 en el primer i únic gol dels visitants en la primera part, obra de Joan. Abans del descans encara hi hauria temps per a una sensacional jugada d´Arcadio, que es trobà amb la eficàcia del porter visitant. I als 42 tornà a ser Marc el que neutralitzava una acció perillosa del Senyera salvant el més que possible 0-2.
  El Quatretonda esgotà la primera substitució al minut 33 i la segona al temps de descans amb l´entrada de Caxopí per Rubén. La segona part presentà la mateixa tònica que la primera i el Senyera es topà amb el traveser al minut 48 i cinc després aconseguia el segon gol en possible fora de joc de Miquel. Al 64 aplegà el tercer després d´un baló mort dins la nostra àrea en una treta de còrner que aprofità Marrahí i al 71 Marc realitzà altra bona parada. El definitiu 0-4 aplegà al minut 86, de nou aconseguit per Miquel, en un encontre dominat pels forasters i en una segona part en la que destacà una gran jugada de Camilet que se n´anà de tres defenses però el seu tir es pergué fora per poc.
  Crònica: Eloy Benavent
  JORNADA 27 : Dissabte 25 d'abril de 2009
  Athlètic Carcaixent 6 - QUATRETONDA C.F. 1
  El Quatretonda augantà fins que se li acabà la gasolina
  QUATRETONDA C.F.: Xos; Badenes II, Rubén (Adri, 54'), Trinco, Eric (Brahim, 60'), Juanito (José, 70'); Borja, Tato, Albert, Alejandro (Tini, 25') i Camilet.
  L'àrbitre del partit, senyor Andrés Vicente Soriano Riera, demostrà no haver vist tots els capítols de Barrio Sésamo (especialment els referits als números) i completà l'acta amb un resultat de 7-1. Quan els quatretondencs li van dir que havien sigut sis i no set, la seua resposta va ser: És que no tinc paperet per apuntar els gols.
  El Quatretonda caigué amb molta honra al Quatre Camins de Carcaixent davant un rival superior al que va tindre contra les cordes durant tota la primera part. Els de Caxopí resistiren molt bé mentres els durà la gasolina però les errades en defensa propiciaren un marcador molt abultat i també injust.
  Durant el primer quart d´hora de partit, cap dels dos equips s´acabà de fer amb el domini del joc però a partir d´ahí, els d´Antonio Sánchez gaudiren d´ocasions clares com la que salvà Trinco al minut 15 i un baló de Diego al traveser al 16. Els quatretondencs començaren a prodigar-se en atac a partir del 28, quan Camilet llançà tímidament fora. Però al 30 aplegà l´ocasió més clara amb una falta des de quasi mig camp que entre el porter local i un defensa tragueren de baix dels pals de manera miraculosa. La última fase de la primera part fou un intercanvi de colps. Al minut 38, Xos, porter debutant esta temporada, enviava a còrner un remat en pròpia porta i un minut més tard vingué la jugada clau. Tini, que havia substituit a un esgotat Alejandro i debutava amb el primer equip, es plantà a soles davant del porter després d´una poderosa carrera però el seu llançament acabà en la soca del pal quan l´expedició taronja cantava el 0-1. A la jugada següent, la defensa visitant deixà totalment sol a Josep, qui aconseguí un golàs impresionant a mitja altura amb un dur llançament des de la frontal de l´àrea. Els atacs locals eren cada vegada més intensos i Xos trauia mans d´on no en tenia per a rebutjar balons perillosíssims.
  La segona part començà amb canvi a la porteria de l´Atlètic Carcaixent i amb un clar i innocent penal de Rubén que donà pas al 2-0, encara que Xos endevinà la trajectòria del llançament i arribà a desviar-lo però no el suficient. A la següent jugada arribà l´únic gol dels nostres, aconseguit pel pichichi taronja Camilet. Però tres minuts més tard, i amb el partit totalment trencat, altra vegada Josep se n´anava de tots els rivals que li eixiren al pas i signava el 3-1. El quart el marcà Diego al 60 i en el 66 el porter Xos va cometre un clar penal (5-1). A continuació, altra arribada dels blanc-i-negres a la nostra àrea acabà amb un tercer penal que l´arbitrè s´inventà i damunt amonestà el nostre porter amb targeta groga. La justícia del futbol feu que Xos realitzara una grandíssima intervenció i parara el tir amb molta solvència. I és que, sense cap dubte, el porter fou el nostre millor jugador i evità gols cantats als minuts 81 i 85 amb dos actuacions de mèrit més. També destacà el capità Trinco, que amb més de 80 minuts a les esquenes encara tenia forces per a traure el baló jugat des de darrere i plantar-se en l´àrea local. També crida l´atenció que els quatre integrants de la nostra banqueta debutaren esta temporada amb l´equip.
  JORNADA 26 : Diumenge 5 d'abril de 2009
  QUATRETONDA C.F. 3 - Ath. Albalat 3
  Continua la borraxera de gols
  QUATRETONDA C.F.: Marc; Borja Llutxent, Albert, Trinco, Rubén; Timoteu, Borja, Arcadio, Juanito; Rodri (Diego, 80'), Camilet.
  Just empat entre Quatretonda i Ath. Albalat en un partit trepidant i que cap dels dos rivals va meréixer perdre. El conjunt taronja segueix sent garantia de gols i espectacle i ja són 19 els gols que han pogut vore en apenes 3 partits els seguidors del nostre club.
  El primer gol arribà al minut 14, al remat d'una treta de còrner i l'avantatge visitant es podia haver incrementat al 20 quan Marc salvà un mà a mà. El Quatretonda despertà a partir d'ací i un gran llançament d'Arcadio que se'n va anar fora per poc fou la premonició de l'empat. Al 22 Rodri aprofitava una passada de Juanito des de la banda per a fer l'1-1. Abans de la mitja hora de joc hi hagué temps per a la polèmica. Al minut 28, Timoteu fou objecte d'un clar penal que el col·legiat (per segon partit consecutiu a casa Tormo Bohígues) no va voler xiular però sí va vore la mà amb que Rubén marcà el 2-1 al 29, amb la corresponent targeta groga.
  Quan faltaven 8 minuts per al descans, Rodri es quedà sol davant del porter foraster però la seua vaselina se'n va anar fora. I al 43 arribà el 2-1 en rematar Timoteu de cap una treta des del cantó d'Arcadio. Així s'aplegà al descans. Al segon acte continuà la pressió local i les millors ocasiones eren de color taronja. Com una de Rodri en la que es torna a quedar sol però el porter li guanyà l'acció. Al 73 l'Athlètic Albalat s'apropava amb perill en un baló que Marc neutralitzà llançant-se als peus d'un davanter visitant. I fruit d'eixe domini dels de La Ribera aplegà la remuntada. Al minut 85 fou el central Trinco qui marcà per als forasters en intentar rebutjar i al 89 aplegava el 2-3 que semblava ja definitiu. No obstant, Rubén havia estavellat una falta en el traveser al 88 i en el 94 Camilet tornava les taules al marcador en resoldre de fort xut una jugada embolicada. Fou l'última acció del partit, ja que només marcar el 3-3, Tormo Bohígues assenyalà el camí dels vestidors.
  JORNADA 25 : Dissabte 28 de març de 2009
  U.E. Barxeta 3 - QUATRETONDA C.F. 3
  QCF: sinònim d'espectacle, 13 gols en 2 partits
  QUATRETONDA C.F.: Marc; Borja Llutxent (Diego, 45'), Rubén, Borja, Trinco; Juan, Arcadio, Timoteu, Albert; Rodri (Garri, 67') i Camilet.
  Vore un partit del Quatretonda a les últimes jornades està convertint-se en sinònim d'espectacle, remuntades i gols que són, en definitiva, la salsa del futbol. En esta ocasió els nostres jugaven a La Foieta de Genovés davant el Barxeta, per la sanció que arrastra el seu terreny de joc.
  Les coses començaven molt bé, ja que els taronja posaren terra de per mig amb dos gols abans de la mitja hora de joc. Primerament, Juanito havia vist la targeta groga per tocar el baló amb les mans però Rubén es va erigir en el protagonista de l'encontre al ser l'artífex d'estes dos dianes. La primera aplegà al minut 15, quan penjà una falta a l'àrea i un defensa del Barxeta desvià el baló al fons de la seua porteria. Al 26, altra acció a baló parat suposà el 0-2 en superar el mateix Rubén la porteria local amb un fort llançament. Tot i això, abans del descans empataren els locals aprofitant una treta des del cantó al minut 32 i un mà a mà amb Marc al 45.
  Només començar la segona part es culminà la remuntada del Barxeta amb un gran remat de cap que donava la volta al marcador. Els quatretondencs, evidentment, desanimats per haver patit tres gols en contra consecutius no baixaren els braços i es llançaren a l'atac fins aconseguir l'empat al minut 65, quan Arcadio tragué una falta a l'interior de l'àrea i Borja rematava de cap lluny de l'abast del porter local.
  L'última mitja hora de partit es va jugar baix la pluja i els dos equips tingueren ocasions per augmentar un marcador que, finalment, no es va moure més. El porter del Barxeta neutralitzà un gran xut de Juanito i també un mà a mà amb Albert que podien haver significat el 3-4 i una nova remuntada que no va arribar a donar-se.
  Cal destacar la nombrosa afició desplaçada des de les localitats de Barxeta i Quatretonda, que volgueren fer costat als seus jugadors en este desplaçament a Genovés.
  JORNADA 24 : Diumenge 23 de març de 2009
  QUATRETONDA C.F. 4 C.D. Rafelguaraf 3
  Increible remuntada en un partit per a la història taronja
  QUATRETONDA C.F.: Pascual; Borja Català, Garri (Albert, 45'), Trinco, Rubén; Borja Alberola (Llorenç, 45'), Juanito, Arcadio, Tato; Timoteu i Camilet.
  C.D. Rafelguaraf: Juan Luis; José (Ausiàs, 72'), Rubén (Pau, 45') (José Llorens, 70'), Germán, Eliseo; Roberto, Soler, Marcos, Alberto; Johnny i Ángel.
  Sense paraules. Extraordinari. Històric. Meravellós. El Quatretonda remuntà per primera vegada en tota la seua història tres gols en contra en un partit al que llançà fins a 20 voltes a porteria (16 d'elles entre els tres pals de Juan Luis) i en el que els tres primers tirs dels visitants acabaren en gol.
  El partit resultà trepidant des del principi, amb un Rafelguaraf que buscava la seua primera victòria de la temporada i un Quatretonda que necessitava els punts en joc per a acabar amb la seua mala ratxa de resultats i per enganxar una afició cada vegada més despagada. Així, als 12 minuts de joc ja podiem comptar una ocasió per cada bàndol. Al 4 el capità foraster Roberto centrava i Ángel no aplegava al remat dins l'àrea xicoteta, mentres que a l'11 era Arcadio el que rematava ajustat al traveser i el porter Juan Luis desviava a còrner amb la punteta dels dits. Poc abans del quart d'hora aplegà el 0-1. Treta de falta de Soler que Marcos rematava de cap totalment sol.
  Els taronja tingueren ocasions a les botes de Camilet, Arcadio i Timoteu però els seus remats, excesivament fluixets, no representaren cap problema per a la cobertura visitant. Al minut 18, una falta calcada a la del 0-1 donà pas al segon gol del Rafelguaraf. Torna a traure Soler des de la banda dreta de l'atac roget i esta vegada Ángel remata de cap davant la tímida eixida de Pascual. Els nostres no baixaren els braços i seguiren disposant d'ocasions que, una darrera una altra, anaven deixant-se perdre. L'últim quart d'hora del primer acte suposà un respir per als forasters, ja que el Quatretonda acusà el desgast físic de la primera mitja hora i ja no es va acostar a l'àrea.
  La segona part començà amb dos canvis a l'esquadra local però el partit encara es posaria més costera amunt al minut 5, quan Ángel signava el seu doblet de vaselina aprofitant un enviament del capità Roberto. L'entrenador visitant deia "És fàcil, és fàcil" i la veritat és que un minut més tard Trinco es convertí en l'heroi al salvar el 0-4 quan Pascual ja havia sigut superat de nou per la davantera forastera. En una autèntica empanada mental dels nostres, Johnny es quedava a soles davant Pascual al 53 però el nostre porter feu la parada de la vesprada i esta jugada fou la que canvià el romb de l'encontre.
  Al minut 55 de partit i després d'11 tirs a porteria arribà el premi. Juanito centrà des de la dreta i Camilet rematà de cap l'1-3. Tres minuts més tard el porter visitant Juan Luis realitzà una gran parada i en la següent jugada un defensa tragué davall dels pals altre tir de Camilet que ja es colava. Al 64 Camilet s'escapà de tots i Alberto es va vore obligat a frenar-lo en falta sent l'últim home, el que li costà la roja directa i en la jugada següent arribà un clar penal que Arcadio transformà en el 2-3 i gol de l'esperança taronja. Per moments es veïa que la remuntada era possible i l'afició estava més ficada que mai en el partit. Al 76 arribà l'empat en una falta directa que Arcadio clavà en tot l'escaire dret de Juan Luis en el que fou el millor gol de la vesprada i un dels millors de la temporada.
  L'últim quart d'hora de partit es presentava amb l'empat a 3, el Rafelguaraf amb un jugador menys i els nostres apretant de valent per a culminar la remuntada. Quan només faltaven 5 minuts per al final Arcadio arreplegà una pilota al mig del camp i començà l'eslalom cap a la victòria. Deixà arrere a 5 contraris en una jugada espectacular i fou trabat dins l'àrea en altre clar penal que l'àrbitre no dubtà a assenyalar. A la nostra estrela no li tremolà el pols a l'hora d'agafar la responsabilitat i des dels onze metres tornà a marcar enganyant al porter visitant (esta vegada per la seua dreta) i completà el seu Hat Trick particular. El patiment, no obstant, encara no s'havia acabat i els visitants reclamaren com a penal una caiguda dins l'àrea just en la jugada anterior a que Tormo Bohígues assenyalara el final d'un encontre que passarà a la història del club.
  JORNADA 23 : Diumenge 8 de març de 2009
  Ciutat d'Alzira F.B. 4 QUATRETONDA C.F. 1
  De nou golejada en contra però amb una imatge ben diferent
  QUATRETONDA C.F.: Marc; Badenes júnior, Diego, Rubén, Rafeta (Albert, 31'); Borja, Tato, Garri (Dani, 72'), Juanito; Timo i Camilet.
  El Quatretonda tornà a perdre 4-1 per segona setmana consecutiva però en esta ocasió oferint una imatge ben distinta a la del diumenge anterior. El toc d'atenció del president a la plantilla en l'entrenament del divendres pareix que ha donat bon resultat i els deixebles de Caxopí i Aitor oferiren un bon partit, condicionat per l'horari matinal (amb un calor sufocant) i per altra expulsió abans del descans.
  Els nostres d'adaptaren bé a la superfície d'herba artificial i tingueren la primera clara ocasió en el minut 7, quan Timoteu es plantà a soles davant del porter però no va marcar. Apenes 2 minuts després foren els locals els que estavellaren un baló en el pal i al minut 13 Marc realitzà una gran parada en un mà a mà amb un davanter del Ciutat d'Alzira.
  De nou la mala sort aparegué en forma de lesió al 17 quan Rafeta va rebre una colzada al pòmul que li provocà un tall. Fins el minut 31 es tractà de recuperar-lo però finalment entrà Albert en la seua substitució, jugant els taronja amb un efectiu menys durant este quart d'hora. Curiosament, quan entrà Albert s'avançaren els locals en una jugada en possible fora de joc i quatre minuts més tard empatà Camilet. El partit era d'anada i tornada però es va trencar a l'últim minut de la primera part en vore Rubén una rigorosa segona targeta groga i deixar als nostres amb 10 amb tota la segona part per davant. Les instruccions de Caxopí al descans eren clares, aguantar l'empat i intentar montar contraatacs per aprofitar la velocitat de Camilet i Timo. I així va ser, la primera jugada de perill del segon acte deixà a Timoteu a soles davant del porter però no va definir, el porter tragué la seua mà dreta per a desviar el baló i quasi a la jugada següent aconseguiren el 2-1 els locals.
  Altra gran parada de Marc evità el 3-1 al minut 58 però una errada defensiva taronja a falta d'un quart d'hora pujà el tercer al marcador alzireny. Amb el partit trencat arribà el definitiu 4-1 en un mà a mà amb Marc.
  JORNADA 22 : Diumenge 1 de març de 2009
  QUATRETONDA C.F. 1 Racing d'Algemesí B 4
  Sorprenent derrota en un partit marcat per la rigorositat arbitral i per la superioritat numèrica visitant
  QUATRETONDA C.F.: Marc, Borja Llutxent (Albert, 33'), Diego (Borja, 45'), Rubén, Trinco; Arcadi, Tato, Juanito, Camilet, Timo i Dani.
  La visita del Racing d'Algemesí B al Municipal La Plana es recordarà més per l'actuació de l'àrbitre, Fernando Paz Escobar, que amb apenes 27 minuts de joc ja havia amonestat a Marc i Trinco i havia expulsat amb doble groga a Dani simplement per fer-li observacions. Era d'esperar una victòria dels nostres davant el penúltim classificat però, res més lluny de la realitat, el Racing ha sigut superior i ha posat més ganes, tot i la parcial actuació arbitral que ha condicionat l'encontre amb les seues decissions.
  Altra vegada s'ha avançat el conjunt visitant al nostre camp ben prompte (minut 13), encara que el Quatretonda ha igualat passat el quart d'hora amb gol d'Arcadi de penal. No obstant, al 35, una errada del porter Marc en un baló centrat sense massa perill li ha costat el segon gol al conjunt taronja i és que la pilota se li ha escapat de les mans al nostre arquer. El Quatretonda seguia intentant-ho amb un jugador menys sobre el camp i abans del descans ha arribat un clar penal de Trinco que el col·legiat no ha assenyalat.
  Amb l'entrada de Borja per Diego a la mitja part, el tècnic Caxopí buscava descaradament l'atac però és cert que hui els taronja ni han atacat ni han defès. El Racing continuava creant perill i al minut 59 han provocat un penal que no han sabut aprofitar, tot i que un minut més tard aconseguien l'1-3 que ja sentenciava el partit i que ha acabat d'enfonsar el nostre equip. Encara arribaria un quart gol al minut 70 després d'una pèrdua de baló de Rubén en banda.
  Al final, 1-4 i gràcies, ja que el resultat haguera pogut ser encara més escandalós de no ser per les bones intervencions que ha realitzat Marc. Cal destacat que la segona part s'ha jugat baix una intensa pluja que el senyor col·legiat, Paz Escobar, no ha pogut suportar i ha assenyalat el final del partit quan encara faltaven 3 minuts per aplegar al 90. No ha pogut ser i el Quatretonda enceta el mes de març igual que acabà el de febrer, amb derrota a La Plana.
  JORNADA 18 : Dimecres 18 de febrer de 2009 (Ajornat)
  QUATRETONDA C.F. 2 U.D. Genovés 3
  Algun dia canviarà la sort i anirem cap amunt
  QUATRETONDA C.F.: Marc; Juanito, Badenes júnior, Trinco, Rubén; Tato, Borja; Albert (Dani, 61'), Timoteu (Alejandro, 71'), Camilet i Simatero.
  Parlar de justícia al futbol sempre és relatiu, però el ben cert és que sent justos, el Quatretonda C.F. hauria de portar alguns puntets més en la classificació per la imatge que està deixant als últims partits. Davant el Genovés, els taronja tornaren a jugar bé, dominaren el rival però els tornà a faltar encert als últims metres davant un rival que convertí en gol 3 de les seus 5 clares oportunitats. Les dues primeres jugades de perill foren locals i van tindre a Juanito com a protagonista. La primera aplegà al minut 7 quan l´improvisat lateral dret de Benigànim disparà des de fora l´àrea contra el cos d´un defensa després d´un embolic dins l´àrea forastera. Tres minuts més tard peinava un baló que Víctor va parar amb facilitat. Per contra, el Genovés convertí en gol la seua primera aproximació. Ràpida contra en la que Blas, l´home amb més qualitat dels rogets, habilità Josep i el 0-1 pujava al marcador de vaselina per a sorpresa de tots els presents. Els quatretondencs no se´n vingueren avall amb el gol en contra i seguiren a la seua. Així, altra vegada Juanito rematà de cap molt ajustat una treta de còrner. I al minut 24 la jugada clau de l´encontre, clar penal que llançà prou malament Simatero i el porter Víctor rebutjà sense dificultats. Jugada decissiva perquè, apenes 3 minuts després, els visitants tornen a llançar un baló llarg que sorpren la defensa taronja i Carew marcava el 0-2 per a desesperació dels de la Vall d´Albaida, que veien com s´escapa de manera increible altre partit. No obstant, els últims cinc minuts tornaren l´emoció a l´encontre en acurtar diferències Juanito amb un gol de mestre en que controlà dins l´àrea amb cama dreta i superà a Víctor amb l´esquerra. Però la pressió local no es va quedar ahí i una perillosa falta en la frontal, la llançà bé Timoteu, amb col·locació però sense massa potència.
  La segona part començà sense un dominador clar i d´això s´aprofità el Genovés, que aconseguí quasi sentenciar amb l´1-3 amb altre baló llarg i altra cavalcada de Josep. Les errades en defensa van ser una constant durant l´encontre i els de La Costera no desaprofitaren els regals per posar terra per mig. Els nostres no baixaren els braços en cap moment i d´ahí fins el final gaudiren d´ocasions per empatar però la piloteta no volia entrar. Al 59, Juanito peinava malament una centrada a l´àrea. Un minut després, altra errada defensiva la va enmendar Marc fent-li una gran parada a un davanter visitant que buscava el quart gol. Així i tot, al 62 va ser Camilet el que provà sort però el seu llançament fou massa fluix. 10 més tard ho tornà a intentar, esta vegada amb més potència, però el seu llançament amb l´esquerra se´n va anar desviat. Al 80, altra bona ocasió per als nostres després que Simatero regatejara bé i llançara, però Víctor respongué bé. I ja al temps de descompte, Camilet aconseguia el 2-3 després d´una pilota a la que no aplegà Alejandro i que Simatero estigué a punt de transformar en gol però es trobà amb un gran Víctor. El baló quedà mort dins l´àrea i Camilet marcà a porta buida el gol de l´efímera esperança. Encara tingueren la última els locals però la defensa i l´àrbitre (que pità perill a la postrera acció) no van permetre la remuntada.
  JORNADA 19 : Diumenge 8 de febrer de 2009
  U,D. Fenollet 3 QUATRETONDA C.F. 2
  Derrota de penal inexistent i al temps de descompte
  QUATRETONDA C.F.: Marc, Borja II, Trinco, Rubén, Diego, Tato, Borja I, Juan, Camilet, Arcadi i Timoteu.
  El Quatretonda tornà a oferir una bo na imatge i caigué inmerescudament al camp de Lloc Nou d'En Fenollet. Els deixebles de Caxopí (que en esta ocasió vestien de blanc) anaven perdent per 2-0 però remuntaren amb gols de Camilet i Simatero. Però la jugada decisiva arribà al minut 97 quan el col·legiat s'inventà un penal que els locals transfo rmaren en el definitiu 3-2. Després d'esta derrota, el Fenollet es situa a només un punt del Quatretonda a la classificació però amb un partit més que els nostres (el pròxim dimecres 18 de febrer a La Plana contra el Genovés es jugarà aquell encontre ajornat per la pluja). De qualsevol manera, les sensacions i el joc que estan oferint els nostres estan sent sensacionals i els resultats no tardaran en arribar.
  Fotos i crònica: Eloy Benavent / Laura Morant
  JORNADA 14 : Dimecres 4 de febrer de 2009
  QUATRETONDA C.F. 0 Algemesí C.F. 4
  Digne partit taronja tot i el regal inicial i la greu lesió de Xona
  QUATRETONDA C.F.: Pascual; Xona (Diego, 50'), Trinco, Rubén; Albert (Garri, 76'), Juan (Borja, 45'), Tato, Timoteu, Lipe; Simatero (Dani, 83').
  La sorprenent aposta ofensiva de l'entrenador quatretondenc, que plantejà el partit amb tres darrere (Xona i Trinco com a parella de centrals i Rubén per l'esquerra) i Albert com a carriler dret, a punt va estar de donar-li un puntet al conjunt taronja davant un rival històric com l'Algemesí C.F. Els nostres van estar ben plantats en tot moment tot i les nombroses baixes per lesió i sanció no es van deixar notar fins els últims minuts. L'Algemesí dominava però s'acostava sense perill a la porta defesa per Pascual, però un llançament llunyà i sense convicció del migcentre foraster Rubén es convertí en el 0-1 al botar davant d'un porter local que es va vore sorprés i superat. El gol "tonto" de la nit donà tranquilitat als de blanc i pràcticament deixà els nostres sense opcions de puntuar, ja que no aconseguiren llançar ni una vegada entre els tres pals de Mata, ex de l'Olímpic de Xàtiva i l'Alzira, entre d'altres equips.
  La falta de centímetres a la davantera local (i en pràcticament totes les línies) condicionà i mermà la lluita local davant autèntiques torres com el central Marino, que fa 1,90 m., i al que fou impossible superar per via aèria. La possessió de baló i el domini era visitant però l'Algemesí tampoc demostrà a La Plana res de l'altre món, simplement va aprofitar algunes de les seues ocasions (n'errà altres de claríssimes a soles davant de Pascual) i s'aprofità de la greu lessió de Xona, que forçà l'entrada de Diego en una posició que no és la seua natural. Ell es va veure obligat a fer el penal que significà el 0-2 (marcat per Juan) i una bona jugada per la banda dreta de l'atac foraster al minut 80 pujà el 0-3 al marcador. La falta de concentració dels nostres provocà el quart gol apenes uns segons més tard, al perdre el baló després de la treta de centre i quedar-se mirant a Pendi, que tancà la golejada sense dificultats.
  Abans, amb 0-1 al marcador, el taronja Lipe i el blanc Gato van vore el camí dels vestidors amb roja directa (minut 63 de partit). D'esta forma, Lipe s'afegeix a la llarga llista de baixes per al pròxim partit, tot i que el porter Marc podrà tornar a la llista de convocats després de complir el partit de sanció. Rodri seguirà de baixa fins el mes que ve, a l'igual que Cukello, altra peça fonamental en la nostra defensa. També caldrà comprovar l'abast de la lesió de Xona, però pels crits que pegava i els seus evidents gestos de dolor semblava prou greu.
  Per a oblidar la falta d'esportivitat d'alguns seguidors forasters que ens deixaren algunes frases com: Perque no hi ha més categories, sinó, segur que baixarieu. Al que els nostres seguidors contestaren: Últims, sí, senyor, i a molta honra! AMUNT QUATRETONDA! Ens podreu llevar la victòria però no ens llevareu ni les ganes, ni l'afició, ni l'orgull de defendre el nostre poble i la nostra camiseta taronja.
  GRÀCIES, EQUIP !!! QUATRETONDA PER SEMPRE !!!
  JORNADA 11 : Diumenge 30 de novembre de 2008
  Ath. Albalat 4 QUATRETONDA C.F. 0
  No marquem ni a porta buida ni sense porter
  QUATRETONDA C.F.: Pascual, Xona, Trinco, Diego, Cuquello (Albert, 54), Borja I (Dani, 72), Tato, Borja II (Fredy, 54), Juanito, Garri (Alejandro, 77), Camilet.
  El Quatretonda no va poder fer front a les nombroses baixes que arrastrava (Marc, Rodri, Rubén, Simatero i Lipe entre d´altres) i va encaixar una dura derrota al Pepe Puchades d´Albalat tot i aguantar estoicament fins el minut 37 amb el 0-0 inicial. Fins a eixe moment, l´Athletic Albalat s´havia acostat amb perill en un parell d´ocasions però els taronja havien conjurat les accions amb molt d´encert.
  El trivot plantejat per Caxopí (amb Tato, Juanito i Borja) no deixava maniobrar amb llibertat als de blau i negre i aguantava l´empat sense majors dificultats. Va ser en el 37 quan l´extrem dret local s´internà en l´àrea i Trinco li va cometre un penal tan clar com innecesari. Pascual va endevinar el llançament però sols va poder desviar un poc el baló i l´1-0 pujava al marcador. La segona part fou totalment distinta. L´Athletic ja comptava amb el marcador a favor i dominà a plaer el partit. Tot i això, en el minut 50 d´encontre arribà el primer llançament entre els tres pals dels quatretondencs, efectuat per Tato. Tres minuts més tards els locals fallaren un gol cantat però en el 60 no perdonaren una garrafal errada de Xona i de vaselina aconseguiren el 2-0.
  En plena avalanxa local arribaren dos gols més als minuts 65 (aprofitant una passada de la mort) i 69 però pogueren ser molts més davant del desconcert dels nostres en defensa i un baló al pal en el 64 que haguera completat la maneta. Amb el 4-0 els locals es relaxaren i el Quatretonda es llançà a l´atac. Al minut 74 Camilet s´escapà després de lluir la paret amb Albert però el porter local (un espectador de luxe fins eixe moment) realitzà dos intervencions de molt de mèrit. El rebot li arribà a Juanito qui, amb tota la porteria buida, envià el baló per damunt del traveser.
  Al 77 va ser Albert qui s´escapà de tots els contraris que li eixiren al pas però va ser frenat en falta. Als últims dos minuts de jocs el Quatretonda tingué altres dos ocasions claríssimes que no transformà en gol. Alejandro errà en un llançament dins l´àrea i Dani aprofità la pifia per a quasi marcar el gol de l´honor, de nou el porter local es va lluir. Però el colofó al partit arribà al 89, quan quan Dani realitzà una gran passada en profunditat per a Albert, qui havia regatejat al porter i es disposava a marcar a porta buida però Camilet, amb l´ansia per habilitar el company i donar-li fet el gol, el que feu va ser enviar el baló fora per la línia de fons davant l´incredulitat dels aficionats locals i visitants. Desastrós partit dels nostres que caldrà oblidar el més prompte possible.
  JORNADA 9 : Diumenge 16 de novembre de 2008
  Rafelguaraf 0 QUATRETONDA C.F. 1
  El Quatretonda guanya a "La batalla de Rafelguaraf"
  QUATRETONDA C.F.: Pascual (Marc), Rubén, Trinco, Xona, Tato, Rafeta, Albert (Diego), Juanito (Borja II), Dani (Badenes jr.), Rodri i Camilet .
  Segona victòria consecutiva del Quatretonda (amb gol de Rodri de penal) lluny de La Plana en un camp que presentava un estat impracticable i davant un equip al que se li obligà jugar a futbol i convertí el partit en una autèntica batalla campal. El gran protagonista de l'encontre fou el senyor colegiat, el romanés Ion Marian Flocioiu, que va permetre tot tipus d'agressions (colzades, patades sense baló pel mig, balonades a la cara del contrari en tretes de banda...) així com xafades quan els nostres jugadors estaven en terra, faltes mereixedores de roja directa i moltes accions més que podrien qualificar la seua actuació (i la dels jugadors locals) d'humiliant. El que sí va vore el col·legiat van ser dos inexistent fores de joc de Rodri que, curiosament, acabaren en gols que no pujaren al marcador i que hagueren significat un Hat Trick per a l'interior de Llutxent.
  Res a vore va tindre el tracte rebut pels nostres fora com dins del terreny de joc. Sincerament, si el Rafelguaraf es dedicara més a jugar a futbol que a practicar l'esmentat joc subterrani convertint els partits en batalles, aniria millor classificat al grup XI de Segona Regional però els punts i l'anssietat amb que juga este equip es reflexa en el joc i en la seua posició.
  Altre dels aspectes destacats van ser les nombroses baixes que patiren els nostres. L'entrenador va tindre que recòrrer al juvenil per a completar la convocatòria i dos joves com Badenes junior i Rafeta van complir el somni de debutar amb el primer equip sent juvenils. Qüestions com esta provocaren que, al final del partit, el cos tècnic (tant Caxopí com Aitor) resaltaren l'entrega i el sacrifici dels taronja en "la batalla de Rafelguaraf", una batalla que no s'haguera produït mai amb un àrbitre que haguera sabut tallar d'arrel eixes males arts locals.
  Ací hi ha equip per a "rato" i, el que és més important, molt de futur!
  AMUNT QUATRETONDA SEMPRE !!!
  JORNADA 8 : Dissabte 8 de novembre de 2008
  QUATRETONDA C.F. 0 - Ciutat d'Alzira F.B. 1
  Injusta poalada d'aigua freda a La Plana
  QUATRETONDA C.F.: Marc, Rubén (Jon), Trinco, Xona, Cuquello (Diego), Tato, Borja (Alejandro), Garri (Borja II), Camilet, Albert i Juanito.
  La segona derrota de la temporada al Municipal La Plana arribà de la forma més cruel i injusta en un partit típic de 0-0 que es va decidir amb una falta botada des del mig del camp i cabotejada al fons de la xarxa a la segona part. El joc es desenvolupava al centre del terreny de joc i les aproximacions a les àrees es pogueren comptar amb els dits d'una mà en la primera part. Tan sols dos ocasions locals, en les que el porter visitant va estar sensacional evitant el gol dels nostres i una altra per als forasters que el porter de Llutxent, Marc, neutralitzà perfectament.
  La segona part resultà un calc de la primera, sols que al minut 25 arribà l'esmentada jugada del gol visitant, que sentà com una poalada d'aigua freda a l'afició i jugadors locals. A partir d'ahí dominaren els taronja però sense ocasions de perill (es notà l'absència de Simatero a l'atac) fins que al temps de descompte arribà altra jugada clau. Juanito executà molt bé una falta directa que buscava l'escaire però, altra vegada, el porter visitant tragué una ma espectacular per a desviar el que haguera sigut el just empat en el marcador.
  Al final, bon sabor de boca i bones sensacions les que deixaren els nostres futbolistes tot i la derrota per la mínima davant un equip que sabé jugar les seues cartes.
  JORNADA 7 : Dissabte 1 de novembre de 2008
  Ràcing d'Algemesí B 3 - QUATRETONDA C.F. 5
  Històrica gesta dels nostres
  QUATRETONDA C.F.: Marc, Rubén, Xona, Cuquello (Diego), Tato, Trinco, Albert (Lipe), Juanito, Rodri (Borja), Camilet (Dani) i Simatero.
  El Quatretonda signà altra pàgina de la seua història davant el filial del Ràcing d'Algemesí i és que él tècnic Caxopí arriscà amb defensa de tres i assolí el risc que comportava però la jugada li va eixir redona. Els taronja es volcaren completament a l'atac i portaren moltíssim perill a l'àrea local. Tant és així que en un tres i no res es posaren amb 0-3 al marcador amb una insultant superioritat. Al descans s'aplegà amb un històric 0-3 però això no relaxà els visitants, que eixiren a la segona part disposats a sentenciar i signaren dos gols més que redonejaren la maneta taronja, 0-5 !!!
  La llàstima fou la lògica relaxaciò de l'últim tram i també el cansament d'un conjunt que havia dut el pes del partit, que motivà que els joves del Ràcing retallaren diferències i s'acostaren al marcador fins el 3-5 definitiu.
  També cal lamentar la lesió de Simatero, màxim golejador de l'equip amb 6 gols, que s'hagué de retirar a falta de 7 minuts per al final com a conseqüència d'una duríssima entrada d'un jugador local.
  El màgic Quatretonda tornà a guanyar per nosaltres !!!
  JORNADA 4 (Aplaçat) : Dimecres 29 d'octubre de 2008
  QUATRETONDA CF 3 U.E. Fenollet 0
  La taronja mecànica comença a funcionar
  QUATRETONDA C.F.: Marc (Pascual), Rubén, Trinco, Xona, Cuquello, Tato, Borja (Badenes), Lipe (Rodri), Camilet, Juanito, Simatero (Garri).
  El Quatretonda passà per damunt del Fenollet en un encontre en que els visitants es van quedar prompte amb inferioritat numèrica per expulsió del seu defensor Camilo, qui tallà amb la mà una oportunitat claríssima de Simatero. La justa expulsió aplanà el camí dels nostres cap a la victòria i després de nombroses ocasions, Camilet, Juanito i Simatero posaren un clar 3-0 al marcador abans del descans. La segona part continuà amb la tònica de la primera però, això si, amb una certa relaxació dels taronja, la qual cosa no sentà massa bé al nostre entrenador, Caxopí, i a la que es desperdiciaren oportunitats ben clares per haver aconseguit un marcador històric. De qualsevol manera, amb esta victòria (100% de triomfs als partits ajornats a casa) l'equip es situa a la meitat de la classificació amb 6 punts i, el que és més important, ha deixat al rival a zero en dos dels tres encontres jugats a La Plana.
  JORNADA 5: Dissabte 18 d'octubre de 2008
  QUATRETONDA CF 0 U.E. Carcaixent B 3
  La falta d'encert rematador passà factura... Ni de penal!
  QUATRETONDA C.F.: Marc, Rubén, Trinco, Xona, Cuquello (Dani), Tato, Borja (Rodri), Lipe (Albert), Juanito, Camilet (Borja II) i Simatero.
  La Plana fou testimoni d'un partit amb una part per a cada equip. En la primera foren els visitants els que dominaren i se n'anaren al descans amb 0-1 al marcador. Els nostres van cambiar radicalment en la segona part i van tindre fins a 6 clares ocasions per a igualar l'encontre però no era el dia dels deixebles de Luis Oltra 'Caxopí' i ni tan sols Simatero (l'especialista de l'equip des dels onze metres) de penal superà la porteria adversària quan el marcador ja reflectia 0-2. Als últims minuts i amb els taronja volcats en atac en busca d'acurtar diferències arribà el tercer dels de La Ribera en una ràpida contra. En definitiva, bona imatge del Quatretonda però la falta de pegada fou definitiva.
  JORNADA 2 (Ajornat): Dimecres 8 d'octubre de 2008
  QUATRETONDA CF 2 L'Alcúdia CF-EMFU B 0
  Tres anys i quatre mesos després... tornem a guanyar!
  QUATRETONDA C.F.: Marc, Cuquello (Diego 75'), Trinco, Xona, Rubén, Rodri (Albert 70'), Borja I, Tato, Garri (Borja II 78'), Camilet i Simatero (Dani 89').
  Des del 15 de maig de 2005 (3-2 davant l'Alcàntera del Xúquer) el Quatretonda no assaboria una victòria en competició oficial. En esta ocasió, el partit ajornat davant el filial de L'Alcúdia CF-EMFU evidencià el bon moment taronja i la total superioritat sobre els de La Ribera, que tan sols crearen perill en un llançament al traveser a la segona part. El bon joc dels nostres es transformava en bones accions d'atac que els davanters taronja no encertaven a finalitzar fins que arribà un claríssim penal que, altra vegada, Simatero transformà en gol (i ja en van tres).
  L'assignatura pendent del Quatretonda continua sent el gol, és l'únic que li faltà a un equip molt conjuntat i que no deixà de lluitar des del primer fins l'últim minut. Precisament això donà vida als forasters i provocà que en alguns instants de la segona part l'afició (congregada en nombre d'unes 60 persones a La Plana) patira una miqueta pel resultat. El gol de Camilet, després que Simatero desperdiciara altra clara ocasió i el porter visitant dubtara en l'eixida, sentencià un encontre que no es podia escapar mai després de la tremenda superioritat dels deixebles de Luis E. Oltra "Caxopí".
  Capítol a banda mereix l'actuació arbitral en un partit d'autèntic guant blanc. Amonestà al porter Marc per tocar un baló amb la mà dins l'àrea per a tots els presents però que sols el colegiat tragué uns centímetres fora amb la conseqüent acció de perill per als groc-i-negres. A més, en la segona part assumí un protagonisme innecessari en fer fora de la banqueta alguns membres del cos tècnic taronja en dues ocasions, encrespant així els ànims del públic.
  Al final, justíssima victòria taronja que atorga els tres primers punts de la temporada i també els primers de la segona etapa del club.
  Gràcies, equip!!! Ben lluitat!!!
  JORNADA 3: Diumenge 5 d'octubre de 2008
  Genovés 2 QUATRETONDA CF 1
  El golàs de Lipe, insuficient per a puntuar a La Foieta
  QUATRETONDA C.F.: Marc, Cuquello (Albert), Trinco, Xona, Rubén, Tato (Borja I), Badenes (Lipe 45'), Garri (Diego 45'), Juanito, Simatero i Camilet.
  Un bon Quatretonda no va tindre sort a La Foieta de Genovés en el segon partit de la temporada (segon també a domicili, ja que la setmana anterior no es va poder jugar contra L'Alcúdia CF-EMFU B a La Plana per la pluja i el partit s'ajornà fins el 8 d'octubre). L'encontre començà amb domini local que no es traduia en ocasions de gols. En canvi, els atacs quatretondencs eren clar sinònim de perill a l'àrea dels de La Costera. Així, Simatero gaudí de dues ocasions de gol i Camilet estavellà un baló en el pal en llançament de falta. Però aquella màxima que diu que qui no defineix les seues ocasions ho paga es tornà a complir i als últims minuts de la primera part, dues errades defensives van posar un injust i també inexplicable 2-0 al marcador.
  Caxopí realitzà dos canvis al descans que donaren altre aire ofensiu als taronja. Badenes, poc afortunat el diumenge, es quedà a la banqueta i Lipe revolucionà l'atac visitant. Seu fou el golàs al minut 80 que retallava les distàncies amb una impressionant volea des de l'angle de l'àrea gran.
  A més de Lipe, destacà Cuquello, en el seu primer partit d'esta temporada amb la camiseta taronja. Recordem que Cuquello és cunyat de Dani Olcina, interior d'Albaida del València Mestalla que fa poques setmanes marcà (davant l'Alzira) el seu primer gol en Segona B i és un dels jugadors amb més futur de la pedrera valencianista. També valorem la fe de l'expedició taronja en la victòria, sobretot la del president Federico Alberola, qui no deixà de creure en la remuntada que finalment, i per desgràcia, no arribà.
  El pròxim partit serà l'ajornat contra L'Alcúdia-EMFU B el dimecres 8 d'octubre a les 20:00 (si el tiempo y la autoridad lo permite).
  JORNADA 1: Diumenge 21 de setembre de 2008
  Plus Xàtiva 4 QUATRETONDA CF 2
  Un inspirat Boluda i l'actuació arbitral dobleguen al Q.C.F.
  QUATRETONDA C.F.: Pascual, Albert (Rodri), Diego, Trinco, Garri (Borja II), Rubén, Tato (Borja I), Lipe, Juanito, Camilet (Badenes) i Simatero.
  Cinc minuts d'inspiració de Boluda i l'actuació arbitral impediren que el Quatretonda s'emportara un puntet que semblava assegurat en el primer partit de la segona etapa del club taronja.
  Començà marcant el Plus gràcies a un penal inexistent que sols l'àrbitre va vore i Boluda (ex-davanter que jugà en Tercera Divisió amb l'Olímpic de Xàtiva i en Regional Preferent amb el Pobla Llarga) establí l'1-0 als 5 minuts de joc. La màquina taronja no es va descomposar el més mínim i al minut 10, Simatero fou derribat dins l'àrea i a l'àrbitre no li tremolà el pols per assenyalar el segon penal de la vesprada. El mateix Simatero, un dels més destacats, enganyà el porter local i passà a la història com el primer golejador oficial de la segona època del Q.C.F. Amb igualtat al joc i al marcador s'aplegà al temps de descans.
  La segona part començà de la pitjor manera possible i el Plus marcà 3 gols en apenes 5 minuts davant la desesperació del tècnic Caxopí i posant les coses quasi impossibles per als nostres. D'ahí al final, el domini fou total i absolut d'un Quatretonda volcat buscant retallar diferències. Els canvis donaren altre aire a l'atac, sense anar més lluny, Rodri va aportar molt però tenia el punt de mira desviat. Simatero ho intentà per tots els costats però els centrals el van fregir a patades per a desconsol dels més de 30 aficionats desplaçats des de Quatretonda i la veïna localitat de Llutxent per a vore els jugadors d'este poble al nostre equip. Solament Simatero, de nou des dels onze metres, va poder maquillar el resultat al debut.
  En definitiva, l'estrena oficial del nou Quatretonda deixà molt bones sensacions i solament un però, la falta d'encert als últims metres. No obstant això, les jugades a baló parat seran un dels aliats dels taronja després que l'entrenador Caxopí i el preparador físic Aitor hagen posat especial atenció en potenciar estes accions.
  Altra nota positiva fou el debut del central llutxentí Diego, qui completà un bon partit, i l'actuació de Rodri, qui va meréixer algun golet al Camp Municipal Paquito Coloma de Xàtiva.
  Cavallers, va de bo. La Lliga ha començat després que els nostres derrotaren al juvenil taronja 3-2 i caigueren davant l'Almoines per 3-4 als partits de pre-temporada disputats este estiu.